b'\n_START_ARTICLE_\nAns\xc3\xb8gere til vinter-OL 2018\n_START_PARAGRAPH_\nDer var tre officielle ans\xc3\xb8gere til vinter-OL 2018 og vinter-PL 2018: Franske Annecy, tyske M\xc3\xbcnchen og sydkoreanske Pyeongchang. Sidstn\xc3\xa6vnte blev valgt som v\xc3\xa6rtsby for legene.\n_START_SECTION_\nAnnecy\n_START_PARAGRAPH_\nI f\xc3\xb8rste omgang var Frankrigs Olympiske Komite (CNOSF) tilbageholdende med at ans\xc3\xb8ge om vinter-OL og foretrak at fokusere p\xc3\xa5 en ans\xc3\xb8gning om sommer-OL 2024, men fire byer: (Annecy, Grenoble, Nice og Pelvoux) \xc3\xb8nskede at v\xc3\xa6re v\xc3\xa6rt for 2018-legene. Den 24. september 2008 annoncerede CNOSF, at den ville im\xc3\xb8dekomme disse \xc3\xb8nsker og indsende en ans\xc3\xb8gning i 2011, og den 18. marts 2009 blev Annecy valgt som officiel kandidatby af CNOSF. CNOSF anerkendte den skarpe konkurrence fra de \xc3\xb8vrige kandidatbyer, men valgte at anvende den erfaring man fik ved Paris\' mislykkede fors\xc3\xb8g p\xc3\xa5 at sikre sig sommerlegene i 2012 til at sikre en sejr med Annecy og anlagde derfor en ydmyg tilgang til kampagnen._NEWLINE_Ans\xc3\xb8gningskampagnens leder var den tidligere olympiske mester i skil\xc3\xb8b, Edgar Grospiron, som udtalte, at "vi har et exceptionelt spektakul\xc3\xa6rt landskab med Mont Blanc, \xc3\xb8konomisk styrke med en million turister hvert \xc3\xa5r, og derfor mener vi at vores ans\xc3\xb8gning er trov\xc3\xa6rdig. Vi vil gerne invitere hele verden til en fest i et verdensber\xc3\xb8mt omr\xc3\xa5de." Grospiron blev assisteret af IOC-medlemmerne Jean-Claude Killy og Guy Drut, som ogs\xc3\xa5 var tidligere olympiske mestre._NEWLINE_Omr\xc3\xa5derne, hvor legene skulle foreg\xc3\xa5, er koncentreret i Annecy og omkring Mont Blanc, hvor 65\xc2\xa0% af faciliteterne allerede fandtes, og Annecy ans\xc3\xa5s for "verdens f\xc3\xb8rende vintersportsdestination". I en kommentar til de vanskelige sneforhold ved vinter-OL 2010 udstedte de franske arrang\xc3\xb8rer snegaranti i Pays de Savoie, hvor der i gennemsnit falder 80\xc2\xa0cm sne i februar m\xc3\xa5ned. Annecy er en mindre by, s\xc3\xa5 hele Haute-Savoie-departementet skulle bruges ved legene, inklusive de kendte skisteder Chamonix, Megeve, La Clusaz, Morzine og Le Grand-Bornand. Omr\xc3\xa5det d\xc3\xa6kker et areal med en radius p\xc3\xa5 50\xc2\xa0km, hvor alt er inden for en times k\xc3\xb8rsel fra Annecy, og der var planlagt to olympiske landsbyer. Af de 13 idr\xc3\xa6tsanl\xc3\xa6g skulle seks opgraderes permanent, mens to nye anl\xc3\xa6g allerede var planlagt opf\xc3\xb8rt, og yderligere fire anl\xc3\xa6g ville blive bygget, hvis Annecy var tildelt legene. Bobsl\xc3\xa6de-, k\xc3\xa6lkning- og skeleton-konkurrencerne skulle v\xc3\xa6re afholdt i La Plagne p\xc3\xa5 den samme bane, som blev anvendt ved vinter-OL 1992, og som blev opgraderet i 2008._NEWLINE_Omkostningerne ved ans\xc3\xb8gningen var 21 millioner US$. Anl\xc3\xa6gsbyggeriet var sat til $419 millioner, og forbedringer til transport og infrastruktur (nogle var allerede planlagt og andre afh\xc3\xa6ngige af, at Annecy havde f\xc3\xa5et legene) var forventet at koste $2,1 milliarder. Transportudgifterne omfattede bl.a. en ny lift mellem Flaine og Mont Blanc med h\xc3\xb8j kapacitet og en togforbindelse. De n\xc3\xa6rmeste lufthavne findes i Lyon og Geneve (35 minutters k\xc3\xb8rsel v\xc3\xa6k). Den folkelige st\xc3\xb8tte til ans\xc3\xb8gningen var 88\xc2\xa0% i hele landet og 81\xc2\xa0% i Annecy-regionen._NEWLINE_Annecy-ans\xc3\xb8gningens logo forestillede de franske alper, herunder Mont Blanc, og antydede bogstavet A for Annecy.\n_START_SECTION_\nM\xc3\xbcnchen\n_START_PARAGRAPH_\nM\xc3\xbcnchen var v\xc3\xa6rt for sommer-OL 1972, og hvis byen var blevet valgt som v\xc3\xa6rtsby for vinterlegene i 2018, ville det v\xc3\xa6re f\xc3\xb8rste gang, at en by havde v\xc3\xa6ret v\xc3\xa6rt for b\xc3\xa5de sommer- og vinter-OL. Berlin og Hamborg overvejede at ans\xc3\xb8ge om sommer-OL i 2024 eller 2028, men Tysklands Olympiske Komite prioriterede M\xc3\xbcnchens ans\xc3\xb8gning h\xc3\xb8jest. Efter Salzburgs mislykkede fors\xc3\xb8g p\xc3\xa5 at sikre sig vinterlegene i 2014 mente Tyskland, at landet havde en bedre chance, og foretr\xc3\xa6kker at f\xc3\xa5 et OL s\xc3\xa5 hurtigt som muligt. M\xc3\xbcnchen har en st\xc3\xa6rk allieret i IOC\'s n\xc3\xa6stformand Thomas Bach, som man h\xc3\xa5bede kunne p\xc3\xa5virke afstemningen til M\xc3\xbcnchens fordel, selvom 2014-legene ogs\xc3\xa5 skulle afholdes i Europa. Ikke desto mindre overvejede M\xc3\xbcnchen allerede p\xc3\xa5 forh\xc3\xa5nd at ans\xc3\xb8ge om vinterlegene i 2022, hvis denne ans\xc3\xb8gning mislykkes._NEWLINE_M\xc3\xbcnchen fremh\xc3\xa6vede en milj\xc3\xb8rigtig tilgang til legene og planlagde at anvende eksisterende anl\xc3\xa6g i byen (nogle fra OL 1972) og eksisterende anl\xc3\xa6g i de bayerske alpebyer Garmisch-Partenkirchen (hvor vinter-OL 1936 blev afholdt) og Sch\xc3\xb6nau am K\xc3\xb6nigssee, som begge ligger en times k\xc3\xb8rsel fra M\xc3\xbcnchen. Femten idr\xc3\xa6tsanl\xc3\xa6g skulle anvendes, og heraf eksisterede otte, tre anl\xc3\xa6g kr\xc3\xa6vede ombygning, mens de sidste fire var t\xc3\xa6nkt som midlertidige anl\xc3\xa6g. Af milj\xc3\xb8hensyn ville nye anl\xc3\xa6g blive opf\xc3\xb8rt p\xc3\xa5 steder, hvor der i forvejen fandtes idr\xc3\xa6tsanl\xc3\xa6g, s\xc3\xa5ledes at der ikke skulle inddrages nye landomr\xc3\xa5der. Iskonkurrencerne skulle afholdes i M\xc3\xbcnchen, ligesom \xc3\xa5bnings- og afslutningsceremonierne skulle afvikles p\xc3\xa5 Olympiastadion fra 1972. Det olympiske sv\xc3\xb8mmestadion ville midlertidigt blive ombygget til en curlingarena, og kunstsk\xc3\xb8jtel\xc3\xb8b og short track ville blive afviklet i Olympiahalle. To ishockeyhaller skulle opf\xc3\xb8res i Olympiaparken som erstatning for to eksisterende anl\xc3\xa6g, og den ene ville blive omdannet til en multifunktionshal efter legene. Endelig skulle der opf\xc3\xb8res en midlertidig arena til hurtigl\xc3\xb8b p\xc3\xa5 sk\xc3\xb8jter i Olympiaparken ved M\xc3\xbcnchens Tekniske Universitet. Schnee-Park Garmisch-Partenkirchen indeholder ni skisportsanl\xc3\xa6g, herunder det historiske Kombinierte Kunsteisbahn am K\xc3\xb6nigssee, som blev renoveret i forbindelse med VM 2011. Der ville blive opf\xc3\xb8rt olympiske landsbyer i b\xc3\xa5de M\xc3\xbcnchen og Garmisch-Partenkirchen. Der skulle opf\xc3\xb8res et anl\xc3\xa6g til langrend og skiskydning, men ellers skulle der anvendes eksisterende faciliteter til resten af skisportskonkurrencerne._NEWLINE_Det var opbakning til ans\xc3\xb8gningen fra 75,5\xc2\xa0% af indbyggerne i M\xc3\xbcnchen, mens st\xc3\xb8tten var 68\xc2\xa0% p\xc3\xa5 landsbasis. Mindst en oppositionsgruppe var bekymret for milj\xc3\xb8et, men Bogner udtalte: "vi er i god kontakt og god dialog \xe2\x80\x93 vi kan ikke se noget st\xc3\xb8rre problem der." Arrang\xc3\xb8rerne havde budgetteret med 42 millioner US$ for ans\xc3\xb8gningskampagnen og \xc2\xa3331 millioner til nye anl\xc3\xa6g, herunder $143 millioner til en ny ishockeyarena. $743 millioner var allokeret til planlagte og nye transportforbedringer._NEWLINE_Som supplement til Tysklands historiske styrke som en passioneret vintersportsnation promoverede kunstsk\xc3\xb8jtel\xc3\xb8bsstjernen Katarina Witt ans\xc3\xb8gningen sammen med den alpine skil\xc3\xb8ber Maria Riesch og den olympiske mester i skiskydning Magdalena Neuner fra Bayern._NEWLINE_Legenes slogan skulle v\xc3\xa6re "Die Spiele im Herzen" (Legene i hjertet) og blev ogs\xc3\xa5 omtalt som "The Friendly Games". Logoet var et stiliseret \'M\', der ledte tankerne hen p\xc3\xa5 en silhouet af de Bayerske Alper eller M\xc3\xbcnchens Olympiapark.\n_START_SECTION_\nPyeongchang\n_START_PARAGRAPH_\nEfter at budt p\xc3\xa5 Vinter-OL i b\xc3\xa5de 2010 og 2014 og tabt med en lille margin, b\xc3\xb8d Pyeongchang igen for tredje gang i 2007 p\xc3\xa5 vinter-OL 2018.'